Diari Oficial de la Generalitat Valenciana


Sumari del DOGV 2694, del 22-02-1996 (1996/837528)

ORDRE de 7 de febrer de 1996, de la Conselleria d'Indústria i Comerç, per la qual es determinen els diumenges i els dies festius hàbils per a la pràctica comercial en l'exercici 1996/97.
------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/02/07/(2)/dof/vci/html**

### Dades del document

Número de DOGV
:   2694

Data del DOGV
:   22-02-1996

Secció del DOGV
:   DISPOSICIONS GENERALS

Número del document
:   1996/837528


Data del document
:   07-02-1996

Organisme emissor
:   Conselleria d'Indústria i Comerç

Tipus de document
:   Ordre

Anàlisi jurídica

ORDRE de 7 de febrer de 1996, de la Conselleria d'Indústria i Comerç, per la qual es determinen els diumenges i els dies festius hàbils per a la pràctica comercial en l'exercici 1996/97.   
L'article 3r del Decret 42/1994, de 21 de febrer, del Govern Valencià pel qual s'estableix el règim regulador dels horaris comercials al territori de la Comunitat Valenciana, estableix que, per ordre de la Conselleria d'Indústria i Comerç, després de l'audiència de les cambres de comerç, les associacions de consumidors i usuaris i les organitzacions empresarials i sindicals, es determinaran els vuit dies a l'any que, entre diumenges i festius, podran romandre oberts al públic els establiments dedicats a l'activitat comercial.  
L'ordre de 20 de febrer de 1995, de l'esmentada conselleria, que va fixar els corresponents a l'exercici 1995/96, deixa de vigir el 31 de gener d'enguany. A partir de l'experiència de l'aplicació d'aquesta, s'ha evidenciat la conveniència d'incidir sobre dos aspectes, el cas dels establiments que comencen la seua activitat en el transcurs de l'exercici i la possibilitat d'habilitació dels festius locals.  
En conseqüència, a la vista del calendari laboral vigent, i prenent en consideració els plantejaments recaptats per mitjà del preceptiu procés d'audiència desenvolupat,  
DISPOSE:  
Article primer  
1. Durant el període que hi ha entre l'1 de febrer de 1996 i el 31 de gener de 1997, els establiments on s'exercesca una activitat comercial, radicats a la Comunitat Valenciana, podran romandre oberts al públic fins un màxim de vuit diumenges i festius. Això, sense perjudici de l'aplicació del que disposen les ordres d'11 de maig de 1994, d'aquesta conselleria, publicades en el DOGV de 19 de maig de 1994.  
2. L'horari, corresponent a cada diumenge o dia festiu habilitat comercialment, el fixarà lliurement el titular de l'establiment comercial, sense que puga excedir de dotze hores d'obertura.  
Article segon  
1. A aquest efecte,els establiments interessats podran obrir al públic els diumenges i festius que s'indiquen a continuació:  
30 de juny de 1996: diumenge, inici de la campanya de rebaixes d'estiu.  
12 d'octubre de 1996: dissabte, acumulació de dos festius seguits.  
15 de desembre de 1996: diumenge, campanya de Nadal-Reis.  
22 de desembre de 1996: diumenge, campanya de Nadal-Reis.  
29 de desembre de 1996: diumenge, campanya de Nadal-Reis.  
5 de gener de 1997: diumenge, campanya de Nadal-Reis.  
2. A més dels sis dies fixats en l'apartat anterior, els establiments interessats podran obrir al públic dos dies més seleccionats, de la manera següent, d'entre les alternatives que s'indiquen a continuació:  
Un, a elegir entre el diumenge 17 de març de 1996, o el diumenge 1 de desembre de 1996.  
Un altre, a elegir entre el diumenge 7 d'abril de 1996 o el diumenge 8 de desembre de 1996.  
3. Així mateix, els establiments on s'exercequen activitats comercials podran optar per obrir al públic els festius locals de determinació municipal en substitució d'una de les dates proposades com a opcionals, o de les dues, sempre que l'ajuntament corresponent emeta l'informe favorable on s'haurà de precisar l'abast i l'extensió de l'habilitació comercial del festiu local.  
4. Els comerciants interessats hauran de comunicar els dos dies seleccionats per mitjà d'escrit, adreçat al Servei Territorial de Comerç competent, que haurà de presentar-se abans del 10 de març de 1996. En el supòsit d'optar per l'habilitació dels festius locals s'haurà de fer constar en el mateix moment de la comunicació que, en aquests casos, hi haurà d'adjuntar-se necessàriament l'informe favorable municipal.  
5. En el cas que no es formule en temps i forma l'esmentada comunicació, s'entendrà que l'establiment en qüestió opta per la possibilitat d'obrir al públic els dies 1 i 8 de desembre de 1996, i queda, per consegüent, impossibilitat de fer-ho els dies 17 de març de 1996 i 7 d'abril de 1996, així com els festius locals del municipi en què radique.  
6. Com a conseqüència de la posada en pràctica de la possibilitat d'elecció establerta, en cap cas, es podrà superar el màxim de vuit diumenges i festius establerts en l'article primer.  
Article tercer  
Els establiments on s'inicie l'exercici de l'activitat comercial amb posterioritat a l'1 de febrer de 1996 només podran fer ús dels dies festius habilitats que hi haja entre la data d'obertura i el 31 de gener de 1997. A aquests efectes s'hauran de tenir en compte les dates resultants del supòsit de no haver exercit la possibilitat d'elecció, és a dir els sis diumenges i festius fixos i els dies 1 i 8 de desembre de 1996.  
Article quart  
Els establiments comercials, dins l'obligació que tenen d'exposar en un lloc visible els horaris comercials, hauran d'informar adequadament el públic dels diumenges i festius en què romandran oberts durant l'any comercial.  
DISPOSICIONS FINALS  
Primera  
Es faculta el director general de Comerç perquè dicte totes les resolucions que siguen necessàries per al desenvolupament i l'aplicació del que disposa aquesta ordre.  
Segona  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.  
València, 7 de febrer de 1996  
El conseller d'Indústria i Comerç,  
DIEGO SUCH PÉREZ


Còpia Permalink ELI